L'Ajuntament d'Algemesí inicia la neteja de canalons i embornals d'Algemesí per a evitar inundacions
28 de juliol de 2023

L'Ajuntament d'Algemesí ha mobilitzat els efectius disponibles de la brigada de Jardineria, brigada d'Obres i Serveis i el personal del programa temporal de treball amb l'objectiu de netejar embornals i canalons. És indispensable mantindre en bon estat tots aquests desaigües per a previndre els efectes de les fortes pluges que solen afectar la Ribera al llarg de l'any.

Des de la Regidoria de Parcs i Jardins s'ha establit un pla de neteja d'aquests conductes que permeten absorbir les aigües pluvials per a aquests espais públics. El regidor de l'àrea, Jorge Rodil, ha assenyalat que “és una obligació preparar-nos ja per a les pluges que segur que vindran i evitar situacions d'inundacions en cases i baixos perquè ens trobem amb multitud de canalons obstruïts que no s'han netejat des de fa anys i ja no feien la seua funció de recollir les aigües de pluja”.

Per part seua, la regidora d'Atenció Ciutadana, Carmina Borrás, ha demanat als algemesinencs que informen l'Ajuntament de l'existència d'aquests embornals obstruïts en tota la ciutat i ha destacat que es poden utilitzar els canals de contacte amb l'Ajuntament, ja siga per via telefònica o a través del correu electrònic habilitat alcaldetescolta@algemesi.net